CPN แจงข่าวเทคโอเวอร์ SF ชี้อยู่ระหว่างศึกษาข้อมูล
CPN แจงข่าวเข้าซื้อกิจการของ SF จาก MAJOR โดยเบื้องต้นระบุว่ากำลังอยู่ระหว่างศึกษาข้อมูล แต่ยังไม่มีข้อตกลงใดๆ
25 มิ.ย. 2564

นางสาวอัมพาวีร์ ชมภูพงษ์เกษม เลขานุการ บริษัท เซ็นทรัลพัฒนาจำกัด (มหาชน) หรือ CPN เปิดเผยว่า ตามที่มีข่าวจากสื่อออนไลน์และ/หรือหนังสือพิมพ์รายวันว่าบริษัทอยู่ระหว่างขั้นตอนการเข้าซื้อกิจการของบริษัท สยามฟิวเจอร์ดีเวลอปเมนท์ จำกัด (มหาชน) หรือ SF นั้น
ทั้งนี้ บริษัทฯขอเรียนว่า บริษัทฯ อยู่ระหว่างศึกษาข้อมูล ซึ่งในปัจจุบันยังไม่มีข้อตกลงใด ๆ หากมีความชัดเจนบริษัทฯจะแจ้งสารสนเทศต่อตลาดหลักทรัพย์แห่งประเทศไทยต่อไป
ด้าน นายกิตตินันท์ สำรวจรวมผล ประธานเจ้าหน้าที่บริหารการเงิน SF เปิดเผยว่า ว่าบริษัทยังไม่ได้รับแจ้งใดๆ เรื่องการขายหุ้นของบริษัท ทั้งนี้ หากบริษัทได้รับข้อมูลหรือมีความชัดเจนเพิ่มขึ้น บริษัทจะชี้แจงต่อไป
นางสาวฐิตาภัสร์อิสราพรพัฒน์ เลขานุการบริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR เปิดเผยว่า บริษัทยังไม่มีการเข้าทำข้อตกลงดังกล่าวแต่อย่างใด
อย่างไรก็ตาม บริษัทยังคงเปิดกว้างสำหรับโอกาสทางธุรกิจที่จะเป็นประโยชน์กับบริษัทและผู้ถือหุ้นของบริษัทอยู่เสมอ และหากมีโอกาสทางธุรกิจใดๆ ที่ชัดเจนและมีความแน่นอน บริษัทจะแจ้งให้ทราบต่อไป